Diari Oficial de la Generalitat Valenciana


Sumari del DOGV 3223, del 16-04-1998 (1998/2854)

RESOLUCIÓ de 23 de març de 1998, de la Direcció General d’Ordenació i Innovació Educativa i Política Lingüística, per la qual es determina el procediment per a l’autorització i es dicten instruccions per al funcionament durant el curs 1998/99 dels programes de diversificació curricular en els centres que implanten de manera anticipada el quart curs d’Educació Secundària Obligatòria.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1998/03/23/(1)/dof/vci/html**

### Dades del document

Número de DOGV
:   3223

Data del DOGV
:   16-04-1998

Secció del DOGV
:   I. DISPOSICIONS GENERALS

Número del document
:   1998/2854


Data del document
:   23-03-1998

Organisme emissor
:   Conselleria de Cultura, Educació i Ciència

Tipus de document
:   Resolució

Anàlisi jurídica

RESOLUCIÓ de 23 de març de 1998, de la Direcció General d'Ordenació i Innovació Educativa i Política Lingüística, per la qual es determina el procediment per a l'autorització i es dicten instruccions per al funcionament durant el curs 1998/99 dels programes de diversificació curricular en els centres que implanten de manera anticipada el quart curs d'Educació Secundària Obligatòria. [1998/X2854]
  
La Llei Orgànica 1/1990, de 3 d'octubre, d'Ordenació General del Sistema Educatiu assenyala, en l'article 23, la possibilitat que, per a determinats alumnes majors de setze anys, es puguen establir diversificacions del currículum, de manera que els objectius de l'Educació Secundària Obligatòria i, per tant, el títol corresponent, puguen ser aconseguits a través d'una metodologia específica, de continguts i d'àrees diferents a les establides de manera general.
  
En el desplegament de la llei esmentada, el Decret 47/1992, de 30 de març, pel qual estableix el currículum de l'Educació Secundària Obligatòria a la Comunitat Valenciana, en l'article 15, fixa les condicions generals en què poden aplicar-se les diversificacions, i encomana a la Conselleria de Cultura, Educació i Ciència que dicte disposicions per a orientar la realització dels programes de diversificació curricular.
  
L'Ordre de 22 d'abril de 1994 (DOGV de 25.04.94) regula els programes de diversificació curricular en Educació Secundària Obligatòria, durant el període d'implantació anticipada de l'etapa. L'apartat catorze disposa que els programes podran establir-se en els centres que tinguen l'autorització de la Direcció General d'Ordenació i Innovació Educativa i Política Lingüística.
  
Per això, els centres hauran d'enviar les sol·licituds durant el mes d'abril de l'any en què vulguen iniciar el programa a la corresponent Direcció Territorial de Cultura i Educació, que haurà de trametre-les, adjuntant l'informe corresponent, abans del 30 de maig, a la Direcció General d'Ordenació i Innovació Educativa i Política Lingüística.
  
Per tant, en virtut de la disposició final primera de l'Ordre de 22 d'abril de 1994, que autoritza a la Direcció General d'Ordenació i Innovació Educativa a dictar les instruccions oportunes per al correcte desenrotllament i aplicació de l'ordre mencionada, resolc determinar el procediment per a l'autorització i dictar instruccions per al funcionament dels programes de diversificació curricular durant el curs 1998-99.
  
Procediment per a l'autorització dels programes de diversificació curricular
  
Primer. Sol·licitud
  
A) Centres que ja estan impartint programes de diversificació curricular
  
1. Els centres que ja estan impartint programes de diversificació curricular, autoritzats per la Resolució de 4 de novembre de 1997 de la Direcció General d'Ordenació i Innovació Educativa i Política Lingüística, que figuren en l'annex I, continuaran desenrotllant el programa, en tant que s'ajusten als requisits establits en l'Ordre de 22 d'abril de 1994 (DOGV del 25.05.94). No obstant això, la Direcció General d'Ordenació i Innovació Educativa i Política Lingüística podrà comunicar als centres les modificacions que considere pertinents per a un bon funcionament dels programes que tenen autoritzats.
  
2. Per a la modificació del nombre de grups autoritzats o de la duració del programa, els centres citats presentaran la sol·licitud, segons el model de l'annex II, abans del 15 de maig de 1998, a la Direcció Territorial de Cultura i Educació corresponent. A la sol·licitud s'adjuntarà la proposta de reformulació per al programa base corresponent, un informe que justifique la necessitat de les modificacions proposades i el certificat de l'acta del Consell Escolar que aprove dita modificació.
  
B) Centres que sol·liciten implantar els programes en el curs 1998-99
  
1. Podran sol·licitar l'inici de programes de diversificació curricular els centres que impartisquen de manera anticipada el quart curs d'Educació Secundària Obligatòria durant el curs 1998/99.
  
2. Les sol·licituds d'autorització d'inici de programes de diversificació curricular, segons el model de l'annex III, hauran de remetre's, abans del 15 de maig de 1998, a les direccions territorials de Cultura i Educació corresponents, acompanyades del certificat de l'acta del Consell Escolar que aprove dita petició.
  
Segon. Autorització
  
1. La Direcció General d'Ordenació i Innovació Educativa i Política Lingüística estudiarà les sol·licituds presentades i farà pública la relació de centres autoritzats per a impartir els programes de diversificació curricular durant el curs 1998/99.
  
2. En la relació es podran incloure centres als quals se'ls concedisca una autorització condicionada a la modificació de determinats aspectes assenyalats en la seua sol·licitud. La Direcció Territorial de Cultura i Educació corresponent els comunicarà les modificacions.
  
3. La Direcció General d'Ordenació e Innovació Educativa i Política Lingüística podrà revocar l'autorització concedida quan el centre no complisca algun dels requisits que han servit de base per a ella.
  
Funcionament dels programes de diversificació curricular
  
Tercer
  
1. El nombre de grups de diversificació curricular que podrà sol·licitar un centre dependrà de la quantitat d'alumnes de segon cicle d'Educació Secundària Obligatòria que complisquen els requisits establits en l'Ordre de 22 d'abril de 1994.
  
2. El nombre mínim d'alumnes matriculats per tal de constituir un grup de diversificació curricular serà de 12. No obstant això, la Direcció Territorial de Cultura i Educació corresponent podrà proposar l'autorització de grups que tinguen un nombre inferior d'alumnes, amb l'informe previ de la Inspecció d'Educació.
  
Quart
  
1. L'horari dels alumnes que realitzen un programa de diversificació curricular haurà d'incloure:
  
a) Àmbit lingüisticosocial: 6 hores.
  
b) Àmbit cientificotecnològic: 6 hores.
  
c) Tres àrees del currículum comú del segon cicle de l'Educació Secundària Obligatòria, excepte aquelles que configuren els àmbits assenyalats anteriorment. Es podran seleccionar quatre àrees si una d'elles és la Tecnologia, i en aqueix cas els continguts corresponents no s'inclouran en l'àmbit cientificotecnològic.
  
d) Tutoria: 2 hores.
  
e) Matèries optatives, d'oferta general o específica, entre les quals hauran d'incloure's, com a mínim, dos d'iniciació professional i matèries relatives a les àrees del currículum no incloses en les lletres a) i b), fins completar l'horari establit per al segon cicle de l'etapa.
  
2. Quan es realitze la selecció dels continguts de les diferents àrees, es tindrà en compte la presència equilibrada de les dos llengües oficials conforme al disseny particular del programa d'educació bilingüe pel qual haja optat el centre.
  
Cinqué
  
1. Del professorat de les àrees específiques (àmbits) i de les optatives d'iniciació establit en l'apartat dotze de la mencionada Ordre de 22 d'abril de 1992, tindrà preferència, per a la inclusió en el programa, aquell que tinga experiència en diversificació curricular o que estiga impartint classe en el segon cicle d'Educació Secundària Obligatòria durant aquest curs acadèmic.
  
2. L'horari lectiu del professorat que impartisca l'àmbit cientificotecnològic o el lingüisticosocial es configurarà en l'ordre següent:
  
a) Horari de l'àmbit corresponent en els grups de diversificació curricular: 6 hores o 12 hores, segons impartisca 1 o 2 grups.
  
b) Tutoria d'un grup de diversificació curricular: 2 hores per al professor d'àmbit que la tinga assignada.
  
c) Dedicació a les funcions específiques que permeten l'elaboració i revisió del programa base, la concreció i el desenvoltament del currículum de l'àmbit i la coordinació amb els departaments didàctics de les matèries corresponents al seu àmbit: 6 hores per al professorat dels centres que van iniciar el curs 1997/98 els programes de diversificació curricular i aquells que s'incorporen en el curs 1998/99, i 4 hores per al professorat dels centres que va iniciar els programes de diversificació curricular anteriorment al curs 1997/98.
  
d) El professorat completarà el seu horari lectiu, en el seu cas, impartint classe a grups ordinaris.
  
Seguiment i suport dels programes de diversificació curricular
  
Sisé
  
1. Per tal de conéixer el resultat de l'aplicació dels programes de diversificació curricular, cada centre elaborarà, en finalitzar el curs escolar, una memòria que haurà de remetre abans del 10 de juliol al Servei de Programes d'Innovació i Suport Escolar de la Direcció General d'Ordenació i Innovació Educativa i Política Lingüística.
  
2. La Inspecció d'Educació, vetlarà per la correcta aplicació de l'Ordre de 22 d'abril de 1994 i d'esta resolució.
  
3. La Direcció General d'Ordenació i Innovació Educativa i Política Lingüística facilitarà als centres docents l'assessorament necessari per a l'adequat desplegament dels programes de diversificació curricular. Així mateix, dins de les disponibilitats pressupostàries, facilitarà els materials curriculars i organitzarà les activitats de formació que considere necessàries per al seu correcte funcionament.


Còpia Permalink ELI